PRITARTA

Ukmergės rajono savivaldybės administracijos Švietimo ir sporto skyriaus vedėjo

2020 m. rugpjūčio 26 d. įsakymu Nr. Š1-52

PATVIRTINTA

Ukmergės vaikų lopšelio-darželio „Saulutė“ direktoriaus

2020 m. rugpjūčio 27 d. įsakymu Nr. V-57

**UKMERGĖS VAIKŲ LOPŠELIO-DARŽELIO „SAULUTĖ“**

**2020–2023 METŲ STRATEGINIS PLANAS**

**I SKYRIUS**

**ĮVADAS**

Ukmergės vaikų lopšelio-darželio „Saulutė“ (toliau – Mokykla) strateginio plano tikslas – darniai organizuoti įstaigos veiklą, įgyvendinti ugdymo kokybę gerinančius pokyčius, siekti vaiko geros savijautos ir asmens ūgties, bendradarbiavimu, diskusija, pagarba ir tolerancija grįsta kultūra.

Rengiant Mokyklos strateginį planą vadovautasi: Lietuvos Respublikos švietimo įstatymu, Valstybine švietimo 2013–2022 metų strategija, priešmokyklinio ir ikimokyklinio ugdymo programomis, Lietuvos Respublikos Vyriausybės 2002-06-06 nutarimu Nr. 827 patvirtinta strateginio planavimo metodika, Lietuvos pažangos strategija „Lietuva 2030“, Ukmergės rajono savivaldybės strateginiu planu 2019–2021 m, taip pat Mokyklos bendruomenės poreikių tyrimo duomenimis, kvalifikaciniuose seminaruose ir renginiuose įgyta patirtimi, bendruomenės narių pasiūlymais bei įstaigos vykdoma veikla ir ištekliais.

2020–2022 m. m. strateginį planą rengė darbo grupė, sudaryta vadovaujantis Mokyklos direktoriaus 2019 m. sausio 22 d. įsakymu Nr. V-11 „Dėl darbo grupės lopšelio-darželio strateginiam planui parengti sudarymo“.

Rengiant Mokyklos strateginį planą, buvo laikomasi viešumo, bendravimo, bendradarbiavimo ir partnerystės principų.

Strateginis planas rengiamas įstaigos strateginių tikslų numatymui, kryptingam veiklos planavimui ir organizavimui, racionaliam finansinių, materialinių ir darbo išteklių paskirstymui.

Vadovaujantis šiuo dokumentu bus kontroliuojama, kaip įgyvendinami įstaigos strateginiai tikslai ir telkiami darbuotojai tų tikslų įgyvendinimui.

**II SKYRIUS**

**2014–2018 METŲ STRATEGINIO PLANO ANALIZĖ**

Ukmergės vaikų lopšelio-darželio „Saulutė“ strateginio plano veiklos prioritetų tikslų sėkmės rodikliai buvo įgyvendinti: pilnai – 78 %, iš dalies – 22 %.

Pirmo veiklos prioriteto – ugdymo kokybės tobulinimas ir paslaugų plėtra tikslo įgyvendinimui – buvo numatytos 7 priemonės ir jų 24 sėkmės rodikliai, iš kurių 18 (75 %) yra įgyvendinti, 6 (25 %) – iš dalies.

Įgyvendinti svarbiausi numatyti sėkmės rodikliai: suremontuota skalbykla, įrengta higienos normas atitinkanti tvora, įsigyti 6 lauko žaidimų įrenginiai, organizuojami emocinio intelekto ugdymo užsiėmimai pagal programas „Kimochi” ir „Zipio draugai”, mokiniams organizuoti anglų kalbos, šokių, kiti užsiėmimai. Mokiniams ir tėvams teikiamos psichologo konsultacijos, dalyvaujama sveikatos projektuose. Įsigyta inovatyvių IKT priemonių: interaktyvi lenta, interaktyvios grindys, planšetinių kompiuterių, kuriuose įdiegtos edukacinės programos. Iš dalies įgyvendinti sėkmės rodikliai: siekiama dar aktyvesnio dalyvavimo projektinėse veiklose ir IKT priemonių naudojimo ugdymo(si) procese**.**

Antro veiklos prioriteto – bendruomenės sveikatos stiprinimas – tikslų įgyvendinimui buvo numatytos 4 priemonės ir jų 11 sėkmės rodiklių, iš kurių 9 (82 %) yra įgyvendinti, 2 (18 %) – iš dalies. Įstaigoje organizuojami sveikatos renginiai, mokymai, paskaitos mokiniams, bendruomenei, kuriamos socialiniam emociniam ugdymuisi palankios erdvės, įrengti vaikų judėjimui skatinti lauko žaidimų įrenginiai. Siekiama platesnio įstaigos bendruomenės ir rajono visuomenės informavimo apie sveikatos ugdymo renginius įstaigoje.

Trečio veiklos prioriteto – meninis ugdymas, skatinantis vaikų kūrybiškumą, tikslo įgyvendinimui buvo numatytos 3 priemonės ir jų 9 sėkmės rodikliai, iš kurių 7 (78 %) yra įgyvendinti, 2 (22 %) – iš dalies.

Organizuoti tautiniai renginiai, kalendorinės šventės. Vaikai buvo supažindinami su liaudies menu per dailės, šokių, muzikos užsiėmimus; vaikų kūrybiniai darbai pristatomi bendruomenei. Padidėjus vaikų skaičiui įstaigoje liaudies buities apyvokos daiktų meno dirbinių svetainės-muziejaus patalpose įrengta nauja grupė.

Ketvirto veiklos prioriteto – organizacijos kultūros tobulinimas – tikslui įgyvendinti buvo numatytos 3 priemonės ir jų 9 sėkmės rodikliai, iš kurių 7 (78 %) yra įgyvendinti, 2 (22 %) – iš dalies.

 Įrengtos personalo patalpos, kuriama svetinga įstaigos vidaus ir lauko aplinka, organizuojami bendri renginiai su socialiniais partneriais. Reikėtų daugiau finansinių galimybių darbuotojų profesiniam tobulėjimui, informacinės kultūros plėtojimui.

**III SKYRIUS**

 **IŠORINIŲ VEIKSNIŲ ANALIZĖ**

1. **Politiniai-teisiniai veiksniai:**

Valstybės švietimo politika formuojama pagal Europos Sąjungos numatytas švietimo kryptis. Europos Sąjungos švietimo politikos prioritetuose švietimo kokybės stiprinimas, prieinamumo didinimas, ugdymo turinio keitimas, efektyvus resursų panaudojimas. Valstybinės švietimo 2013–2022 metų strateginėse nuostatose išskiriamas infrastruktūros, turinio, personalo tobulinimo poreikis. Švietimo įstatyme numatyta liberalizuoti švietimo paslaugų teikimą, atnaujinti požiūrį į švietimo įstaigų veiklos kokybės stebėseną ir priežiūrą. Lietuvos Respublikos Vyriausybės programoje numatyta didinti ikimokyklinio ugdymo prieinamumą, kokybę bei veiksmingumą. 2016 m. Lietuvoje įsigaliojo privalomas priešmokyklinis ugdymas. Į įstaigos priešmokyklinio ugdymo grupes priimami visi pageidaujantys ugdytis pagal priešmokyklinio ugdymo programą. Ukmergės rajono savivaldybėje įgyvendinta centralizuota prašymų dėl vaikų priėmimo į ikimokyklines ugdymo įstaigas tvarka. Rajono savivaldybės strateginiame 2019–2021 m. veiklos plane, įgyvendinant Valstybės švietimo 2013–2022 m. strategijos siekius, numatyta didinti ikimokyklinio ugdymo aprėptį – kuo daugiau vaikų ugdyti pagal ikimokyklinio ugdymo programas. Nuo 2014 m. įstaigoje įsteigtos 3 papildomos grupės.

1. **Ekonominiai veiksniai:**

Lėšos formaliajam ir neformaliajam švietimui skiriamos iš valstybės ir savivaldybės biudžetų. Dėl nepalankių ekonominių sąlygų ne visoms švietimo įstaigoms pakanka savivaldybės lėšų pilnai modernizuoti pastatus iš išorės ir vidaus, sutvarkyti įstaigos teritorijos aplinką. Sudaromos galimybės švietimo įstaigoms dalyvauti Lietuvos Respublikos švietimo ir mokslo ministerijos finansuojamuose projektuose, pasinaudoti ES struktūrinių fondų parama.

Vienas iš Ukmergės rajono savivaldybės tarybos uždavinių – optimizuoti švietimo ir ugdymo įstaigų tinklą, siekiant sudaryti sąlygas plėtoti geros kokybės švietimą, didinti jo prieinamumą už valstybei ir savivaldybei prieinamą kainą.

2014 m. įstaigoje įgyvendintas projektas „Ukmergės vaikų lopšelio-darželio „Saulutė” rekonstravimas ir modernizavimas” – ES struktūrinių fondų ir Ukmergės rajono savivaldybės lėšomis atliktas dalinis grupių ir metodinio kabineto remontas, įsigyta reikalingos įrangos.

Dėl netalpinamų vaikų į įstaigą, tenka projektuoti paslaugų teikimo pokyčius – steigti naujas grupes. Nuo 2014 m. įstaigoje įsteigtos 3 papildomos grupės. Darželyje veikiančios 12grupių užpildytos. Nors ekonomikos rodikliai pastaruoju metu auga, nepakanka lėšų renovuoti ir modernizuoti darželį iš esmės, kas atitiktų šiuolaikinės visuomenės lūkesčius. Įstaigai reikalingas pastato vidaus patalpų remontas, atnaujinti elektros instaliaciją, apšiltinti stogą , atlikti kitus pastato vidaus ir išorės bei teritorijos atnaujinimo darbus.

1. **Socialiniai veiksniai:**

Nors rajono mokyklose kasmet mokinių skaičius mažėja, ugdytinių, lankančių įstaigą skaičius didėja. Paskutiniaisiais metais didėjo ankstyvojo ikimokyklinio amžiaus vaikų skaičius, nes mamos po vienerių metų motinystės atostogų grįžta į darbo rinką. Įstaigoje formuojamos net 4 ankstyvojo ikimokyklinio amžiaus grupės. Įstaigą lanko nemažai daugiavaikių, socialiai remtinų šeimų ir specialiųjų ugdymosi poreikių turinčių vaikų. Didėjantis specialiųjų ugdymosi poreikių turinčių vaikų skaičius reikalauja papildomų išteklių.

Pastebima vaikų sergamumo lėtinėmis ligomis didėjimo tendencija. Daugėja alergiškų vaikų, kalbos ir komunikacijos problemų turinčių vaikų. Šioms problemoms spręsti būtinas socialinio pedagogo etatas. Įstaigoje vaikams teikiama logopedo, spec. pedagogo, psichologo pagalba, ugdomi iš užsienio grįžusių šeimų vaikai.

Įstaigoje vykdomas Ukmergės rajono savivaldybės administracijos Švietimo ir sporto skyriaus inicijuotas 2019–2021 m. projektas „Virtualių aplinkų diegimas socialinio emocinio ugdymo tobulinimui“ – bus įrengtas pojūčių kambarys, pedagogai tobulins kvalifikaciją socialinio emocinio ir specialiojo ugdymo srityje.

1. **Technologiniai veiksniai:**

Vienu iš pagrindinių Valstybės ilgalaikės raidos strategijos tikslų yra vykdyti informacinės ir žinių visuomenės plėtros programą.

Informacinių ir komunikacinių technologijų integravimas į ugdymo (si) procesą – vienas iš veiklos kokybės gerinimo veiksnių. Todėl įstaigoje nuolat tobulinamas pedagogų kompiuterinis raštingumas, turtinama ir modernizuojama įstaigos IKT bazė.

Įstaiga turi interaktyvias grindis ir lentą, grupės aprūpintos nešiojamais kompiuteriais, internetine prieiga. Kompiuterių pagalba pedagogai žymi mokinių lankomumą, maitinimą, bendrauja su tėvais virtualioje erdvėje, rengia dokumentus, registruojasi į renginius.... Ugdytiniai noriai naudojasi interaktyviosiomis grindimis, planšetiniais kompiuteriais, kuriuose yra įdiegtos edukacinės programos. Planšetinius kompiuterius su įdiegtomis programomis naudoja ir pagalbos mokiniui specialistai teikdami efektyvią pagalbą specialiųjų ugdymosi poreikių turintiems vaikams.

Aktuali informacija skelbiama darželio internetinėje svetainėje, Facebook paskyroje, uždarose tėvų, mokytojų grupėse Facebook‘e.

1. **Edukaciniai veiksniai:**

Ugdymo tikslai reikalauja ne tik atviro, lankstaus, pozityvaus ir pagarbaus pedagogo požiūrio, bet ir nuolat atsinaujinančių žinių, taikant kiekvienam vaikui tinkančius ir jo potencialą atskleidžiančius darbo būdus, sudarant sąlygas dalyvauti įvairioje veikloje. Atsiranda poreikis atsakingai formuoti ugdymo turinį, kuris atitiktų šiuolaikinio vaiko edukacinius poreikius, kai vaikas iš pasyvaus stebėtojo, klausytojo tampa aktyviu gyvenimo dalyviu, gebančiu oriai priimti kasdienius iššūkius, padedančius atsiskleisti ir gerai jaustis, tuo pačiu galvojant ir apie šalia esančio gerovę.

Atnaujinti Reikalavimai mokytojų kvalifikacijai, patvirtinti LR Švietimo ir mokslo ministro 2014 m. rugpjūčio 29 d. įsakymu Nr. V-774, užtikrina tinkamą pedagogų pasirengimą, kuris daro įtaką jų darbo kokybei. Tačiau pastebima visus šiuos reikalavimus atitinkančių ikimokyklinio ugdymo mokytojų trūkumo tendencija.

Ikimokyklinio ugdymo proceso organizavimo prasmė – sudaryti sąlygas, kad formuotųsi ugdytinių patirtis savarankiškai spręsti pažintines, komunikacijos, organizavimo, moralės ir kitas problemas, kurios sudaro ugdymo turinį. Svarbu, kad pedagogai naudotų šiuolaikinius, į vaiko kompetencijų ugdymą orientuotus būdus.

**IV SKYRIUS**

**VIZIJA IR MISIJA**

**Vizija**

Laimingo vaiko darželis – aukštos kultūros, nuolat tobulėjanti, pokyčiams atvira įstaiga, kurianti kokybiškam ugdymui(si) palankią fizinę, socialinę ir psichologinę erdvę.

**Misija**

 Ugdymo įstaiga – teikianti kokybišką ikimokyklinį ir priešmokyklinį ugdymą, grindžiamą šiuolaikine į vaiką orientuoto ugdymo filosofija, laiduojanti ugdymo(si) tęstinumą ir vaiko gerovę.

**V SKYRIUS**

**STRATEGINIAI TIKSLAI IR UŽDAVINIAI**

|  |
| --- |
| 1. Strateginis tikslas  |
| **Ugdymo kokybės tobulinimas, siekiant kiekvieno vaiko sėkmės** |
| Uždaviniai: |
| 1.1. Stiprinti ir įgyvendinti besimokančios bendruomenės idėją |
| 1.2. Diegti inovacijas, IKT ugdymo(si) procese |
| 1.3. Plėtoti gamtamokslinį, ekologinį ugdymą(si)  |
| Tikslo įgyvendinimo vertinimo kriterijai: |
| Bendradarbiaujanti ir motyvuota bendruomenė sieks inovatyvių, pokyčių ugdymo(si) procese, saugos ir tausos gamtos išteklius |
| Laukiami rezultatai: |
| Bendruomenė atliepia šiuolaikinio ugdymo (si) ir gyvenimo tendencijas |
| 2. Strateginis tikslas |
| **Fizinio aktyvumo skatinimas ir emocinės sveikatos stiprinimas** |
| Uždaviniai: |
| 2.1.Kurti naujas fizinio aktyvumo skatinimo ir emocinės sveikatos stiprinimo renginių tradicijas  |
| 2.2.Efektyvinti pedagoginės, psichologinės, socialinės pagalbos teikimą mokiniui, pedagogui, šeimai |
| 2.3. Organizuoti VGK ir kitų darbuotojų kvalifikacijos tobulinimą |
| Tikslo įgyvendinimo vertinimo kriterijai: |
| Bendruomenė aktyviai dalyvauja fizinio aktyvumo ir emocinės sveikatos stiprinimo renginiuose |
| Laukiami rezultatai: |
| Formuojami bendruomenės sveikos gyvensenos įgūdžiai |
| 3. Strateginis tikslas  |
| **Telkti bendruomenę siekiant vaiko gerovės ir ūgties**  |
| Uždaviniai: |
| 3.1.Stiprinti ir įgyvendinti bendrystės idėjas |
| 3.2.Skatinti bendruomenės narių savanorystę |
| 3.3.Šviesti bendruomenę vaikų ugdymo(si) klausimais  |
| Tikslo įgyvendinimo vertinimo kriterijai: |
| Bendruomenės nariai aktyvūs ugdymo proceso dalyviai, pagalbininkai |
| Laukiami rezultatai: |
| Bendriems tikslams sutelkta bendruomenė |
| 4. Strateginis tikslas |
| **Kurti socialiniam emociniam ugdymui(si) palankias erdves** |
| Uždaviniai: |
| 4.1.Mokyklos pastato edukacinių erdvių atnaujinimo darbų organizavimas |
| 4.2.Vidaus ir lauko aplinkų pritaikymas į vaiką orientuotam ugdymui(si) |
| 4.3.Darbuotojų skatinimas kurti edukacines erdves  |
| Tikslo įgyvendinimo vertinimo kriterijai: |
| Edukacinės erdvės formuojamos atsižvelgiant į vaiko poreikius |
| Laukiami rezultatai: |
| Saugios ir socialiniam emociniam ugdymui(si) palankios erdvės |

**VI SKYRIUS**

**TIKSLŲ, UŽDAVINIŲ IR LĖŠŲ POREIKIO SUVESTINĖ**

|  |
| --- |
| 1. **Strateginis tikslas – ugdymo kokybės tobulinimas, siekiant kiekvieno vaiko sėkmės**
 |
| Uždaviniai | Vykdytojas (asmuo, grupė) | Finansavimo šaltinis | Lėšų poreikisEurais | Pastabos |
| *2020* | *2021* | *2022* |
| 1.1. Stiprinti ir įgyvendinti besimokančios bendruomenės idėją | *Direktorius* | *Mokymo lėšos, savivaldybės biudžeto lėšos* | *500* | *600* | *700* |  |
| 1.2. Diegti inovacijas, IKT ugdymo(si) procese | *Pavaduotojas**ugdymui* | *Mokymo lėšos, savivaldybės biudžeto lėšos, spec. lėšos* | *2700* | *3000* | *3500* |  |
| 1.3. Plėtoti gamtamokslinį, ekologinį ugdymą(si)  | *Pedagogai*  | *Mokymo lėšos, savivaldybės biudžeto lėšos* | *1000* | *2000* | *2000* |  |

|  |
| --- |
| 1. **Strateginis tikslas – fizinio aktyvumo skatinimas ir emocinės sveikatos stiprinimas**
 |
| Uždaviniai | Vykdytojas (asmuo, grupė) | Finansavimo šaltinis | Lėšų poreikis, eurais | Pastabos |
| *2020* | *2021* | *2022* |
| 2.1. Kurti naujas fizinio aktyvumo skatinimo ir emocinės sveikatos stiprinimo renginių tradicijas  | *Pedagogai*  | *Mokymo lėšos, savivaldybės biudžeto, projektų, socialinių partnerių lėšos,*  | *3000* | *4000* | *4500* |  |
| 2.2. Efektyvinti pedagoginės, psichologinės, socialinės pagalbos teikimą mokiniui, pedagogui, šeimai | *Mokyklos vadovai* | *Mokymo lėšos, savivaldybės biudžeto lėšos* | *200* | *200* | *200* |  |
| 2.3. Organizuoti VGK ir kitų darbuotojų kvalifikacijos tobulinimą | *Mokyklos vadovai* | *Mokymo lėšos, savivaldybės biudžeto lėšos* | *2600* | *3000* | *3100* |  |

|  |
| --- |
| 1. **Strateginis tikslas – telkti bendruomenę siekiant vaiko gerovės ir ūgties**
 |
| Uždaviniai | Vykdytojas (asmuo, grupė) | Finansavimo šaltinis | Lėšų poreikis,eurais | Pastabos |
| *2020* | *2021* | *2022* |
| 3.1. Stiprinti ir įgyvendinti bendrystės idėjas | *Direktorius* | *1,2 % GPM lėšos*  | *100* | *150* | *200* |  |
| 3.2. Skatinti bendruomenės narių savanorystę | *Mokyklos vadovai, pedagogai*  | *1,2 % GPM**lėšos* | *100* | *150* | *200* |  |
| 3.3. Šviesti bendruomenę vaikų ugdymo(si) klausimais  | *Mokyklos vadovai,**pedagogai*  | *Mokymo lėšos*  | *100* | *150* | *200* |  |

|  |
| --- |
| 1. **Strateginis tikslas – kurti socialiniam emociniam ugdymui(si) palankias erdves**
 |
| Uždaviniai | Vykdytojas (asmuo, grupė) | Finansavimo šaltinis | Lėšų poreikisEurais | Pastabos |
| *2020* | *2021* | *2022* |
| 4.1. Darželio pastato edukacinių erdvių atnaujinimo darbų organizavimas | *Direktorius* | *Mokymo lėšos, savivaldybės biudžeto, ES struktūrinių fondų lėšos* | *100* | *150* | *200* |  |
| 4.2. 2.Vidaus ir lauko aplinkų pritaikymas į vaiką orientuotam ugdymui (si) | *Mokyklos vadovai* | *Mokymo lėšos, savivaldybės biudžeto, 1,2 % GPM lėšos*  | *100* | *150* | *200* |  |
| 4.3. Darbuotojų skatinimas kurti edukacines erdves | *Mokyklos vadovai* | *1,2 % GPM lėšos* | *100* | *150* | *200* |  |

**VII SKYRIUS**

**STRATEGINIO PLANO ĮGYVENDINIMO PRIEŽIŪRA**

Strateginio plano įgyvendinimo vertinimas ir priežiūra atliekama:

* pasibaigus mokslo metams, direktorius teikia ataskaitą Mokyklos tarybai;
* stebėsena vykdoma per mokslo metus ir aptariama Mokytojų tarybos posėdžiuose;
* Mokyklos internetinėje svetainėje skelbiamose direktoriaus metinės veiklos ataskaitose bendruomenei teikiama informacija apie strateginių tikslų įgyvendinimą ir lėšų panaudojimą;
* per mokslo metus atliekama strateginio plano įgyvendinimui skirtų lėšų panaudojimo kontrolė ir apskaita.

**\_\_\_\_\_\_\_\_\_\_\_\_\_\_\_\_\_**

SUDERINTA

Mokyklos tarybos posėdžio

2020-05-25 protokoliniu nutarimu

(protokolas Nr. V1-2)